b'\n_START_ARTICLE_\nStari grad, Kamnik\n_START_SECTION_\nZgodovina\n_START_PARAGRAPH_\nNa slovenskem ozemlju si je pridobila ogromne posesti rodbina bavarskih grofov Ande\xc5\xa1kih. V za\xc4\x8detku 12. stoletju si je priposestovala tudi predele Gorenjske od prelaza Kozjak in Trojane do reke Kokre in Smlednika. Sredi\xc5\xa1\xc4\x8de te Ande\xc5\xa1ke posesti je bilo v Kamniku, ki je postal v 13. stol. eden najpomembnej\xc5\xa1ih krajev na Kranjskem. V letu 1202 se v Kamniku omenjata dva gradova; Spodnji grad, danes poznan kot Mali grad in Zgornji grad, danes ru\xc5\xa1evine Starega gradu. Nekoliko kasnej\xc5\xa1a omemba gradu je iz leta 1207. Po vsej verjetnosti pa so grad postavili \xc5\xbee v 12. stoletju. Kamni\xc5\xa1ki Stari grad se tako uvr\xc5\xa1\xc4\x8da med najstarej\xc5\xa1e gradove na Gorenjskem. Postavljen je bil visoko nad mestom in dobro utrjen z obrambnim zidom. Izredna lega na dominantni to\xc4\x8dki je omogo\xc4\x8dala njegovim lastnikom, da so nadzorovali prometne poti, ki so vodile iz \xc5\xa0tajerske skozi Tuhinjsko dolino mimo Kamnika na Gorenjsko in Primorsko._NEWLINE_Kot poro\xc4\x8da Valvasor je pri\xc5\xa1el Stari grad v 13. stoletju v last Ortenbur\xc5\xbeanov in pozneje Gallenbergov. Leta 1450 je grad postal de\xc5\xbeelno kne\xc5\xbeji fevd in so ga habsbur\xc5\xa1ki vojvode dajali v najem. Leta 1511 je mo\xc4\x8dan potres grad zelo hudo po\xc5\xa1kodoval, potem pa ga je prizadel \xc5\xa1e po\xc5\xbear, ko je vanj tre\xc5\xa1\xc4\x8dila strela. Ker je bil grad neuporaben, se je najemnik Thurn, ki je grad upravljal, preselil najprej v Kamnik, nato pa na Kri\xc5\xbe._NEWLINE_Razvaline gradu na vrhu Krni\xc5\xa1ke gore so slabo ohranjene. Zaradi grobega posega v vzhodni del gradu, ko so po koncu druge svetovne vojne na ru\xc5\xa1evinah postavili planinsko ko\xc4\x8do, so le na zahodnem delu platoja ohranjene razvaline nekdanjega gotskega gradu. Delno ohranjeno je tudi ju\xc5\xbeno obzidje, kjer so vidni trije vhodi in pa strelne line. Na glavnem platoju je v temeljih ohranjen obrambni stolp pravokotnega tlorisa.\n_START_SECTION_\nDostop\n_START_PARAGRAPH_\nMo\xc5\xbena sta dva dostopa po urejeni in markirani poti skoraj iz samega sredi\xc5\xa1\xc4\x8da Kamnika, (hoje je za cca 30 min.). Na Grad pa pelje tudi asffaltirana cesta, ki se pri\xc4\x8dne pri zdravstvenem domu (dol\xc5\xbeina okoli 4,5\xc2\xa0km).'